TVO:n Olkiluodon neljäs ydinreaktori ei saa taakseen hallituksen tukea, elinkeinoministeri Jan Vapaavuori (kok.) vahvisti tänään tiedotustilaisuudessaan. Yhtiö haki viiden vuoden lisäaikaa reaktorin rakentamiselle Eurajoelle, mutta ei saa sitä.

Vapaavuori käytti ydinvoimalupien perusteluissaaan useasti sanaparia "yhteiskunnan kokonaisetu".

TVO haki kaavailemalleen uudelle yksikölle lisäaikaa, koska sen kolmas reaktori on pahasti myöhässä.

Fennovoiman Pyhäjoen voimalalle Vapaavuori asetti ehdon, että hankkeella on oltava rakennuslupavaiheessa 60 prosentin kotimainen omistus, mikä käytännössä tarkoittaa EU- ja ETA-alueelta tulevaa omistusta. Fennovoiman hakemus hyväksytään tällä ehdolla.

Ministeriö edellyttää yhtiöltä lisäselvityksiä myös liittyen ympäristöasioihin.

Vapaavuori on ministeriöineen siis kiinnittänyt huomiota Pyhäjoen voimalan omistuskysymykseen ja siten venäläiseen osuuteen laitoksessa. Myös yhtiön viimeaikaiset organisaatiomuutokset ovat aiheuttaneet lisätutkimuksia.

Vapaavuori korosti, että Pyhäjoen osalta toimitaan pitkäjänteisesti, vaikka poliittisesti aika ei välttämättä ole paras. Venäläisen Rosatomin nykyinen 34 prosentin omistus ei aiheuta kansallisen edun vaarantumista.

Ministeriön mukaan Fennovoiman EU- ja ETA-alueelta tulevan omistuksen osuus pitää olla vähintään 60 prosenttia, mitä se ei nyt ole. Vapaavuorella riittää vielä uskoa Fennovoiman omistuksen saamiseen toivotulle tolalle, mutta varma ei hänkään ole.

- On mahdollista, että kumpikaan ei lähde liikkeelle, Vapaavuori sanoi TVO:n ja Fennovoiman hankkeista.

Tässä työ- ja elinkeinoministeriön tiedote aiheesta.